Neil Lennon (52 de ani) s-a pus pe căutat jucători pentru Rapid. Presa din Scoția scrie că un fost adversar al lui Lionel Messi este pe radarul giuleștenilor.
În ziua în care Dan Șucu a anunțat un nou director executiv la Rapid, The Sun Scottish scrie că Adam Matthews (32 de ani), un fundaș care l-a anihilat Lionel Messi, ar putea fi primul transfer al noului antrenor din Giulești.
Adam Matthews a rămas liber de contract după despărțirea de Omonia Nicosia, ultima echipă pregătită de Neil Lennon. Jurnaliștii din Scoția scriu că fostul internațional galez ar putea ajunge la Rapid, dar are și variante din Anglia.
Drumul lui spre România ar putea fi deschis de Neil Lennon, un tehnician cu care a lucrat de două ori și care îl vrea neapărat la gruparea de sub Podul Grant. Adam Matthews este fundaș dreapta, dar poate evolua și ca stoper. La nevoie, britanicul poate fi ultilizat și la „închidere”.
Fundașul în vârstă de 32 de ani are un CV de invidiat. Matthews a jucat în carieră la Celtic, Sunderland, Bristol și Charlton, iar de numele său se leagă celebrul meci din anul 2012, când trupa din Glasgow s-a impus cu 2-1 în confruntarea cu Barcelona din Champions League.
În cea de-a doua repriză a celebrului duel Celtic – Barcelona, britanicii au avut posesia doar 47 de secunde. În cronicile de la acea vreme s-a spus că Lionel Messi a fost exasperat de insistența fundașului dorit acum de Lennon la Rapid.
Adam Matthews a fost om de bază la Omonia. În primul sezon a bifat 37 de meciuri, iar sezonul acesta a jucat de 38 de ori. Matthews se laudă și cu 14 selecții la naționala de seniori a Țării Galilor.
Neil Lennon l-a lăudat pe Dan Șucu în The Scottish Sun. „Are planuri mari pentru club! A preluat clubul doar de doi ani, dar și-a pus deja amprenta.
Este un om cu principii solide și mi-a plăcut foarte tare de el și de proiectul pe care mi l-a prezentat”, a declarat Neil Lennon.